
	Р Е П У Б Л И К А   Б Ъ Л Г А Р И Я
К О М И С И Я   З А   П Р О Т И В О Д Е Й С Т В И Е   Н А
К О Р У П Ц И Я Т А   И   З А   О Т Н Е М А Н Е   Н А   Н Е З А К О Н Н О    П Р И Д О Б И Т О Т О   И М У Щ Е С Т В О
София 1000, пл. "Света Неделя" №6,  тел: (+359 2)   9401 444, факс: (+359 2) 9401 595 



Р Е Ш Е Н И Е
№  РС-792-21-006

Днес, 26.01.2022 година, в град София, Комисията за противодействие на корупцията и за отнемане на незаконно придобитото имущество, в състав:

Заместник - председател: Антон Славчев
Член: Антоанета Цонкова
Член: Пламен Йоцов

У С Т А Н О В И:

Производството е по реда на чл. 71, ал. 1, предл. 1 от Закона за противодействие на корупцията и за отнемане на незаконно придобитото имущество, образувано въз основа на Решение за образуване на производство за конфликт на интереси № КИ-168 от 06.10.2021г. на Комисията за противодействие на корупцията и за отнемане на незаконно придобитото имущество по сигнал с рег. № ЦУ01/С-792/23.09.2021г. 
Сигналът е подаден против Стоян Ненчев – общински съветник и председател на Общински съвет Р.
По същество, твърденията в сигнала са, че Стоян Ненчев и Цветана Бенонова са съпрузи, което ги прави свързани лица по смисъла на ЗПКОНПИ. Като председател на Общински съвет Р. Стоян Ненчев определя дневния ред за провежданите от Общински съвет Р. заседания, като приоритетно поставя на първите места в дневния ред предложенията за решения, внесени от кмета на Община Р., който е работодател на съпругата му. Освен това, Ненчев подкрепя с положително гласуване всички внесени от кмета предложения за решения, в това число и Бюджет 2020 г. и Бюджет 2021 г., включващи и възнаграждението на съпругата му, от което следва, че гласуванията му са в частен интерес на съпругата му, респективно на семейството му.
С оглед твърденията в сигнала, Комисията е изискала и събрала следните доказателства: заверено копие от клетвен лист на Стоян Димитров Ненчев– общински съветник при Общински съвет .Р, Решение № 141-МИ/28.10.2019 г. на ОИК-Р, Решение №1/11.11.2019 г. по Протокол № 1 на Общински съвет Р., Протокол 5/11.02.2020 г. и Решение №31/11.02.2020 г. на Общински съвет Р., както и  Протокол 19/02.03.2021 г. и Решение № 234/02.03.2021 г. на Общински съвет Р., заверени копия от утвърден дневен ред за всички заседания на Общински съвет Р., проведени от от началото на мандат 2019-2023 до 08.12.2021 г. Служебно са направени справки в НБД „Население“ и справка в Регистъра на уведомленията за трудовите договори и уведомления за промяна на работодател при НАП.
След като обсъди събраните в хода на административното производство доказателства, Комисията установи следното от фактическа страна:
Сигналът е подаден от физическо лице с посочени имена, адрес, телефон, електронен адрес и е подписан.
Стоян Ненчев е избран за общински съветник в Общински съвет Р. и е положил клетва на 11.11.2019 г., видно от приложения клетвен лист. Същият е избран за председател на Общински съвет Р на 11.11.2019 г., видно от Решение №1 по Протокол 1 от проведено на 11.11.2019 г. заседание на Общински съвет Р.
От справка в Регистъра на уведомленията за трудовите договори и уведомления за промяна на работодател при НАП, се установи, че на 19.05.2020 г., Ц. Д. Б.-Н. е назначена на длъжност „главен експерт“ в администрацията на Община Р.
От справка в НБД „Население“ се установи, че Стоян Ненчев и Ц. Д. Б.-Н. са съпрузи, съгласно Акт за брак **** от ******* г.
Видно от протокол № 5 от проведено на 11.02.2020 г. заседание на Общински съвет Р, по Докладна записка от Д.Б., кмет на Община Р., с Решение № 31 е приет плана за бюджет 2020 г. на Община Р. Решението е прието със 17 гласа „за“, 7 „против и  „въздържали се“ - няма. В представения списък с поименното гласуване на общинските съветници е отразено, че Стоян Ненчев е гласувал „за“ приемане на проектобюджета.
С Решение № 234 по Протокол № 19 от проведено на 02.03.2021 г. заседание на Общински съвет Р., по Докладна записка от Д.Б., кмет на Община Р., е приет проекта за бюджет на Община Р за 2021 г. Видно от представения списък за поименно гласуване решението е прието с 18 гласа „за“, 8 гласа „против“ и „въздържали се“ няма, като Стоян Ненчев е гласувал „за“ приемане на пректобюджета.
	С писмо вх. № ЦУ01-21377#5/20.01.2022 г., председателят на Общински съвет Р. удостоверява, че заседанията на общинския съвет се свикват от председателя, като материалите по проекта за дневен ред за всяко заседание се предоставят в писмен или електронен вид най-късно 3 работни дни преди датата на заседанието. Преди всяко заседание, председателят публикува покана, с която уведомява общинския съвет за насрочване дата на заседанието, както и дневния ред за същото.
Видно от събраните по преписката доказателства, за периода от 11.11.2019 г. до 08.12.2021 г. са проведени 26 заседания на Общински съвет Р. на дата, както следва: 02.12.2019г., 18.12.2019г., 27.01.2020г., 11.02.2020г., 31.03.2020г., 30.04.2020г., 22.05.2020г., 30.06.2020г., 28.07.2020г., 24.08.2020г., 29.09.2020г., 12.10.2020г., 27.10.2020г., 24.11.2020г., 29.12.2020г., 27.01.2021г., 17.02.2021г., 02.03.2021г., 27.04.2021г., 21.05.2021г., 29.06.2021г., 27.07.2021г., 31.08.2021 г., 30.09.2021г., 19.10.2021г. и 23.11.2021г., като в дневния ред за съответното заседание са включвани за разглеждане докладни записки и предложения от председателя на Общински съвет Р., кмета на Община Р., заместник кметовете, общинските съветници и председателите на съответните постоянни комисии при Общински съвет Р. Видно от представените заверени копия на списъците с включените в дневен ред докладни записки, разгледани на проведените заседания, се установи, че критерият който определя поредността на разглеждането им е номера, под който са постъпили в Общинския съвет.
Въз основа на така изяснената фактическа обстановка, Комисията установи следното от правна страна:
За да е осъществен конфликт на интереси по смисъла на чл. 52 - 54 от ЗПКОНПИ, следва да са налице три кумулативно изискуеми предпоставки: лице, заемащо публична длъжност, респективно лице, заемащо висша публична длъжност, наличие на частен интерес, който може да повлияе върху безпристрастното и обективно изпълнение на правомощията или задълженията му по служба и упражнено властническо правомощие, повлияно от частния интерес.
Легалните дефиниции на понятията частен интерес и облага се съдържат в чл. 53 и чл. 54 от ЗПКОНПИ. Частен интерес е всеки интерес, който води до облага от материален или нематериален характер за лицето, заемащо публична длъжност или за свързаното с него лице, т.е. за да е налице частен интерес, следва да има реална възможност за настъпване на облага. Облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на привилегия или почести, получаване на стоки или услуги безплатно или на цени, по – ниски от пазарните, помощ, глас, подкрепа или влияние, предимство, получаване или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
Стоян Ненчев в качеството му на общински съветник и председател на Общински съвет Р е лице, заемащо висша публична длъжност по чл.6, ал.1, т.32 от ЗПКОНПИ, поради което КПКОНПИ е компетентна да се произнесе относно наличието или липсата на конфликт на интереси по отношение на нея. 
В хода на производството се установи, че Стоян Ненчев и Ц. Д. Б.-Н. са свързани лица, по смисъла на § 1, т. 15, б. „а“ от ДР на ЗПКОНПИ. Наличието на свързани лица само по себе си не представлява конфликт на интереси. Свързаността създава риск от такъв в случаите, при които лицето, заемащо публична длъжност упражнява правомощия или изпълнява задължения по служба повлияно от частен интерес. Само по себе си наличието на трудово правоотношение на Б.- Н. с Община Р., не обуславя свързаност между кмета на общината и Стоян Ненчев.
Съгласно чл.13, т.2 от Правилника за организацията и дейността на Общински съвет Р., неговите комисии и взаимодействието му с общинската администрация, председателят на общинския съвет определя проект на дневен ред на заседанието.
От събраните по преписката доказателства се установи, че при определяне на дневния ред за провеждане на заседанията на Общински съвет Р. на 02.12.2019г., 18.12.2019г., 27.01.2020г., 11.02.2020г., 31.03.2020г., 30.04.2020г., 22.05.2020г., 30.06.2020г., 28.07.2020г., 24.08.2020г., 29.09.2020г., 12.10.2020г., 27.10.2020г., 24.11.2020г., 29.12.2020г., 27.01.2021г., 17.02.2021г., 02.03.2021г., 27.04.2021г., 21.05.2021г., 29.06.2021г., 27.07.2021г., 31.08.2021 г., 30.09.2021г., 19.10.2021г. и 23.11.2021г., Стоян Ненчев, в качеството си на председател на Общински съвет Р. е упражнил правомощия по служба, произтичащи от разпоредбите на Правилника за организацията и дейността на Общински съвет Р., но при липсата на частен интерес. Това е така, тъй като от събраните по преписката доказателства не се установи, същият да е поставял приоритетно на първите места в дневния ред за разглеждане, докладните записки, внесени от кмета на общината. Дневният ред е изготвен, като включването на докладните записки е било по пореден номер, с който същите са входирани в общинския съвет, без значение от вносителя им., Следователно налице са две от предпоставките за „конфликт на интереси“ по отношение на Стоян Ненчев, в качеството му на общински съветник и председател на Общински съвет Р., а именно: лице, заемащо висша публична длъжност и упражнени правомощия по служба. Не е налице обаче частен интерес. Липсата на който и да е елемент от понятието „конфликт на интереси“ обуславя извод за невъзможност за нарушаване на забраните по Глава Осма от ЗПКОНПИ, които представляват негова проявна форма и за липсата на конфликт на интереси по смисъла на чл.52 от ЗПКОНПИ.
Съгласно разпоредбата на чл. 33, ал.1, т. 3 от Закона за местното самоуправление и местната администрация (ЗМСМА), общинският съветник има право да участва в обсъждането и решаването на всички въпроси от компетентността на съвета. Съгласно разпоредбата на чл. 21, ал. 1, т. 6 от с.з., общинският съвет приема и изменя годишния бюджет на общината, включително и показателите по чл. 45, ал. 1, т. 2 от Закона за публичните финанси за районите, кметствата и населените места с кметски наместници, с изключение на тези, които са определени като второстепенни разпоредители с бюджет по реда на чл. 11, ал. 10 от Закона за публичните финанси, осъществява контрол и приема отчета за изпълнението му.
Като е гласувал „за“ приемане на Решение № 31, по Протокол № 5 от 11.02.2020 г. на Общински съвет Р., с което е приет проектобюджета на Община Р. за 2020г., както и „за“ Решение № 234 по Протокол № 19 от 02.03.2021 г. с което е приет проекта за бюджет на Община Р. за 2021 г., Стоян Ненчев, в качеството му на общински съветник, е упражнил правомощията си, произтичащи от разпоредбата на чл. 33, ал. 1, т. 3 от ЗМСМА. 
С приетата разпоредба на чл.37, ал.2 от ЗМСМА, обн. в ДВ, бр.70 от 2020 г., в сила от 07.08.2020 г., законодателят е приел, че за общинския съветник не е налице конфликт на интереси при участие в подготовката, обсъждането и приемането на бюджета на общината. По този начин законодателят по категоричен начин е изключил наличието на нарушение, съставляващо конфликт на интереси по отношение на общинските съветници във връзка с упражнените от тях правомощия, свързани с гласуването на бюджета на общината.
Горното е основание Комисията да приеме, че при упражняване на правомощията си по служба, свързани с приемането на проектобюджета на Община Р. за 2020 г. и 2021 г., по отношение на Стоян Ненчев, в качеството му на общински съветник в Общински съвет Р, не е налице нарушение по чл.52 от ЗПКОНПИ.

Предвид изложеното, Комисията за противодействие на корупцията и за отнемане на незаконно придобитото имущество, на основание чл. 74, ал.1 и ал.2 от ЗПКОНПИ във връзка с чл.37, ал.2 от ЗМСМА,
РЕШИ:

НЕ УСТАНОВЯВА конфликт на интереси по отношение на Стоян Ненчев, ЕГН **********, общински съветник и председател на Общински съвет Р. и в това му качество лице, заемащо висша публична длъжност по чл.6, ал.1, т.32 от ЗПКОНПИ, във връзка с изготвянето на дневен ред за провеждане на заседания на Общински съвет Р. на 02.12.2019г., 18.12.2019г., 27.01.2020г., 11.02.2020г., 31.03.2020г., 30.04.2020г., 22.05.2020г., 30.06.2020г., 28.07.2020г., 24.08.2020г., 29.09.2020г., 12.10.2020г., 27.10.2020г., 24.11.2020г., 29.12.2020г., 27.01.2021г., 17.02.2021г., 02.03.2021г., 27.04.2021г., 21.05.2021г., 29.06.2021г., 27.07.2021г., 31.08.2021 г., 30.09.2021г., 19.10.2021г. и 23.11.2021г., поради липсата на частен интерес.
НЕ УСТАНОВЯВА конфликт на интереси по отношение на Стоян Ненчев, ЕГН **********, общински съветник и председател на Общински съвет Р. и в това му качество лице, заемащо висша публична длъжност по чл.6, ал.1, т.32 от ЗПКОНПИ, за това, че на заседания на Общински съвет Р., проведени на 11.02.2020 г. и на 02.03.2021 г. е гласувал „за“ приемане проектобюджета на Община Р. за 2020 г. и 2021 г.
Препис от решението да се изпрати на Окръжна прокуратура Р., с оглед преценка за реализиране на правомощията й по чл. 76, ал. 2 от ЗПКОНПИ.
Препис от решението да се изпрати на Стоян Ненчев, общински съветник и председател на Общински съвет Р., на основание чл.75, т. 1 от ЗПКОНПИ.

